text: Forbryders flugtbil fundet
  20 oktober 2011 kl. 08.40
  Politiet har nu fundet Kasper Leif Smedegaard Knudsen flugtbil i Valby i København. Han stjal den sølvgrå VW Passat under et hjemmerøveri i Horsens 14. oktober.
  Under flugten skiftede han nummerplader på bilen.
  Det var et tip fra en borger, der ledte politiet på sporet af bilen.
  Politiet har også været på den adresse i Valby, hvor den eftersøgte er tilmeldt. Her var han imidlertid ikke.
  Den tidligere drabsdømte Kasper Leif Smedegaard er eftersøgt for væbnede røverier og overfald på politifolk.
  
  Politiet ønsker hjælp
  Sydøstjyllands Politi beder om tip fra borgerne. Måske opholder den eftersøgte sig på et hotel, i et sommerhus, på en campingplads eller tilsvarende.
  Signalementet af Kasper Leif Smedegaard Knudsen: Ca. 180 cm høj, rødhåret, kortklippet og almindelig af bygning. Han har tatoveringer på den ene hånd. Det kan dog ikke udelukkes, at han har ændret noget for at undgå genkendelse ? for eksempel hårfarve.
  Den eftersøgte Kasper Leif Smedegaard Knudsen formodes fortsat bevæbnet med en pistol, og han anses stadigt for farlig.
  Sydøstjyllands Politi gentager derfor, at hvis man ser den eftersøgte, skal man ikke kontakte ham ? men straks ringe til politiet på 112/114.
  